Toneel besoek waar seun glo ma vermoor | Maroela Media
Die hofsaak van Pieter le Roux (23), wat beskuldig word van die wrede moord op sy ma, gaan Dinsdag voort met 'n ondersoek ter plaatse in Vermaaklikheid in die Suid-Kaap.
Le Roux word daarvan beskuldig dat hy sy ma, Francina van der Merwe (55), op 27 Julie 2016 wreed vermoor het in haar huis op Skoolkop.
Luidens die akte van beskuldiging het Le Roux by sy ma gewoon. Die staat voer aan hy het sy ma in Julie 2016 miergif ingegee met die opset om haar te vermoor, maar dat hy onsuksesvol was.
Le Roux het toe glo die aand van 27 Julie sy ma met 'n graaf en koevoet aangeval terwyl sy geslaap het. Hy het glo daarna haar liggaam met 'n voertuig 'n paar kilometer ver gesleep en haar in die bosse gelos.
Le Roux het toe glo sy ma se bebloede klere, 'n mat, die graaf en koevoet aan die brand gesteek. Van der Merwe se liggaam is op 28 Julie in 'n bos 'n paar kilometer van haar huis af gevind. Volgens die staat het Le Roux sy ma se liggaam, asook die koevoet en graaf, aan die polisie uitgewys toe hy in hegtenis geneem is.
Van der Merwe is dood aan ernstige kopbeserings en hewige bloedverlies.
Regter Monde Samela, regsverteenwoordigers en ander tersaaklike partye sal Vermaaklikheid Dinsdag besoek. Die doel van die ondersoek ter plaatse by die moordtoneel is vir die partye om 'n prentjie te skep van hoe die toneel lyk wanneer daar daaroor getuig word. Die moordtoneel sal uitgewys word asook ander tersaaklike dele.
Le Roux het ná sy inhegtenisneming verskeie kere in die Riversdal-landdroshof verskyn en die verhoor sal in die rondgaande hof in Swellendam plaasvind.
Wat het dit veroorsaak wonder ek.
Johannes 10.10 satan het gekom om te moor roof slag verwoes maar Hyt gekom dat diemens kan lewe en in oorvloed. Hy dink nie normaal nie. Dit is skokkend
Daar is geen rede goed genoeg om jou ma te vermoor nie, as jy as kind nie gelukkig was by jou ma nie hoekom nie op jou eie gaan bly nie??? Op 23 jaar moes hy lankal op eie voete kon staan.
Dit wys net dat boosheid nie kleur ken nie, baie van die kommentaar op Maroela, gaan oor kleur, alhoewel almal geregtig is op die voordeel van die twyfel, behoort ons boosheid en onmenslikheid te veroordeel, ongeag die slagoffer / misdadiger se kleur.